Rikunarita-ORG/Wikinium huggingface dataset:
# Hemisfeer

* Halfrondtes van die Aarde
* Die noordelike halfrond.
* Die suidelike halfrond.
* Die oostelike halfrond.
* Die westelike halfrond.
* Die landhalfrond.
* Die waterhalfrond.

'n **Halfrond** of **hemisfeer** is die helfte van die oppervlakte van 'n bolvormige liggaam, soos die planeet Aarde. Die woord *hemisfeer* beteken letterlik *halwe bol*. Die liggaam kan op verskillende maniere in halfrondes ingedeel word:

* In 'n noordelike en 'n suidelike halfrond: geleë ten noorde of ten suide van die ewenaar. Die noordelike deel word die noordelike halfrond genoem, die ander die suidelike halfrond.
* Op vergelykbare wyse kan die Aarde, volgens die nulmeridiaan, verdeel word in 'n oostelike en 'n westelike halfrond.
* Die halfrond waar die grootste landoppervlakte gevind word, word die landhalfrond genoem; die halfrond met die grootste wateroppervlak is die waterhalfrond.
# Salman Rushdie

| Salman Rushdie |
| --- |
|  |
| Gebore | Ahmed Salman Rushdie 19 Junie 1947 (1947-06-19) Moembaai, Britse Indië |
| Nasionaliteit |  Verenigde Koninkryk |
| Alma mater | King's College, Universiteit van Cambridge |
| Beroep | Skrywer |
| Bekend vir | *Midnight's Children* (1981) *The Satanic Verses* (1988) *The Moor's Last Sigh* (1995) *Shalimar the Clown* (2005) *The Enchantress of Florence* (2008) |
| Eggenoot | Clarissa Luard, Marianne Wiggins, Elizabeth West, Padma Lakshmi |
| Webwerf | salmanrushdie.com |

**Sir Ahmed Salman Rushdie** (gebore 19 Junie 1947) is 'n Brits-Indiese romanskrywer en essayis. Sy tweede roman, *Midnight's Children*, het in 1981 die Booker-prys gewen. Sy omstrede vierde roman, *The Satanic Verses*, het internasionaal opspraak gewek toe die ajatolla Roeholla Chomeini as gevolg daarvan 'n fatwa vir Rushdie se teregstelling op 14 Februarie 1989 uitgevaardig het.

Rushdie woon sedert 2000 in Amerika, waar hy by die Emory-universiteit werksaam was. Hy is verkies tot die American Academy of Arts and Letters. In 2012 publiseer hy *Joseph Anton: A Memoir*, wat sy lewe beskryf in die nasleep en omstredenheid oor *The Satanic Verses*.

Op 12 Augustus 2022 is Rushdie tydens 'n toespraak in New York aangeval. 'n Man het na die verhoog gehardloop en Rushdie verskeie kere gesteek net voordat hy geskeduleer was om 'n lesing in Chautauqua, New York te lewer. Op 23 Oktober 2022 het Andrew Wylie, sy agent berig dat Rushdie sig in een oog en die gebruik van een hand verloor het, maar die moordpoging oorleef het.

## Bibliografie

### Romans (fiksie)

* *Grimus* (1975)
* *Midnight's Children* (1981)
* *Shame* (1983)
* *The Satanic Verses* (1988)
* *The Moor's Last Sigh* (1995)
* *The Ground Beneath Her Feet* (1999)
* *Fury* (2001)
* *Shalimar the Clown* (2005)
* *The Enchantress of Florence* (2008)
* *Two Years Eight Months and Twenty-Eight Nights* (2015)
* *The Golden House* (2017)
* *Quichotte* (2019)

### Bundels

* *East, West* (1994)
* *Mirrorwork: 50 Years of Indian Writing 1947–1997* (1997, redakteur saam met Elizabeth West)
* *The Best American Short Stories* (2008, gas-redakteur)

### Kinderboeke

* *Haroun and the Sea of Stories* (1990)
* *Luka and the Fire of Life* (2010)

### Essays en nie-fiksie

* *The Jaguar Smile: A Nicaraguan Journey* (1987)
* "In Good Faith," *Granta*, (1990)
* *Imaginary Homelands: Essays and Criticism, 1981–1991* (1992)
* "The Wizard of Oz: BFI Film Classics," *British Film Institute* (1992)
* *Step Across This Line: Collected Nonfiction 1992–2002* (2002)
* "The East Is Blue" (2004)
* *Joseph Anton: A Memoir* (2012)

## Verwysings
# Peter Townsend

Vlugluitenant Townsend in 1940.
Kolonel Townsend in 1955.
Kolonel **Peter Wooldridge Townsend** GBR CVO DSO DFC (22 November 1914 - 19 Junie 1995) was 'n Britse lugmagoffisier en skrywer. Hy was van 1944 tot 1952 die stalmeester van koning George VI en van 1952 tot 1953 van koningin Elizabeth II. Hy is veral bekend daarvoor dat hy 'n romantiese verbintenis met prinses Margaret, die koningin se jongste suster, gehad het.

## Biografie

Townsend is in Rangoen, Birma, gebore as die seun van luitenant-kolonel Edward Copleston Townsend van die Indiese weermag en sy vrou, Gladys. Hy het in 1933 by die Britse lugmag aangesluit. Hy is op 27 Januarie 1937 tot vlugoffisier bevorder, en op 27 Januarie 1939 tot vlugluitenant.

Ná 'n suksesvolle lugmagloopbaan is Townsend in 1944 as tydelike stalmeester van koning George VI aangestel. Hy was in die 1930's die toekomstige koning se vlieginstrukteur. In dieselfde jaar is hy permanent aangestel en hy het die posisie beklee tot 1953, toe hy aangestel is as ekstra stalmeester, 'n ereposisie, wat hy tot met sy dood beklee het.

In Augustus 1950 het Townsend adjudant van die koninklike huishouding geword en in 1952 kontroleur van die koninginmoeder. Op 1 Januarie 1953 is hy bevorder tot kolonel, en hy het in dieselfde jaar uit diens van die koninklike huishouding getree.

Townsend was van 1953 tot 1956 lugattaché in Brussel. Hy het in 1970 gesê hy en Margaret het nie aan mekaar geskryf of mekaar gesien sedert 'n "vriendelike" ontmoeting in 1958 nie, "net soos ek dink baie mense nooit hulle eksmeisies sien nie".

Later in sy lewe het Townsend niefiksieboeke geskryf. Sy boeke sluit in *Earth My Friend*, *Duel of Eagles*, *The Odds Against Us*, *The Last Emperor*, *The Girl in the White Ship*, *The Postman of Nagasaki* en *Time and Chance*.

## Persoonlike lewe

Op 17 Julie 1941 het Townsend getrou met (Cecil) Rosemary Pawle. Hulle het twee seuns, Giles en Hugo, gehad. Ná hulle egskeiding het Townsend en prinses Margaret besluit om te trou. Hy het haar ontmoet as stalmeester van haar pa, koning George VI. Geskeide mense kon nie in die Kerk van Engeland hertrou as hulle vorige gade nog gelewe het nie. Hulle verhouding was veral omstrede omdat Margaret se suster, koningin Elizabeth, die hoof van die Kerk was.

Toe nuus oor die verhouding bekend word, het die regering Townsend na Brussel gestuur as lugattaché in die Britse ambassade. Op 31 Oktober 1955 het prinses Margaret 'n verklaring uitgereik waarin sy die verhouding beëindig het. Die BBC het sy skedule onderbreek om die verklaring uit te saai.

In 1959, op 45-jarige ouderdom, het Townsend getrou met die 20-jarige Marie-Luce Jamagne, 'n Belgiese burger wat hy die vorige jaar ontmoet het. Hulle het twee dogters en 'n seun gehad.

Townsend is in 1995 aan maagkanker oorlede. Hy was 80 jaar oud.

## Verwysings

## Skakels

* Wikimedia Commons het meer media in die kategorie Peter Townsend.

* Hierdie artikel is in sy geheel of gedeeltelik uit die Engelse Wikipedia vertaal.
# Ab

Ab
**Ab** is die naam en titel van die owerste van 'n outonome klooster (wat gewoonlik as 'n abdy bekend staan) van een van die ou kloosterordes soos die Benediktyne, Kamaldolese, Kartuisers, Trappiste en Cisterciënsers. Die woord *ab* is afgelei van die Hebreeus *abba*, wat *vader* beteken. Hierdie titel was alreeds in die vierde eeu in gebruik in Egipte waar die jonger volgelinge/dissipels van 'n kluisenaar na hul geestelike vader as hul ab(ba) verwys het. Dit was uit hierdie oorspronklike geestelike vaderskap dat die latere juridiese amp ontwikkel het. Die amp van ab het sy finale beslag gekry in die Reël van St. Benedictus.

'n Ab word gewoonlik verkies deur die monnike van sy abdy/klooster op 'n vasgestelde wyse soos voorgeskryf in hul reël of konstitusie. Oorspronklik was dit die norm dat 'n persoon lewenslank in die amp van ab aangestel is, maar deesdae word 'n ab gewoonlik vir 'n bepaalde ampstermyn aangestel.